**Таңғажайып Жаңа жыл!**

Жүрек лүпілдетер Жаңа жыл мерекесі сиқырлы әлемге толы. Егде адамдар да, бал күлкілі бүлдіршіндер де жаңа леп әкелетін Жаңа жылды асыға күтетіні шындық. Жаңа жылдан бастап бар әлем жаңаша бір күй кешіп, ұлы өзгеріске ұшырайтын тәрізді. Шындығын айтқанда осы мерекеде өнерлі балалар Аяз ата мен Ақшақардан сыйлық алып, көңілдері көктемдей құлпырып кететіні бар.

Жаңа жыл мерекесі Жылымды негізгі мектебінде де өз сән-салтанатымен айрықша әдемі кейіпте аталып өтті. Мұндайда білім ошағындағы талапты да талантты жастар мерекенің көркін келтіруге жұмыла атсалысты. Бұл жолы мұндай жұмысқа «Дипломмен – ауылға!» бағдарламасы бойынша келген жас маман Еділ Жылқыбай мен бастауыш сынып мұғалімі Гүлдана Шоматова білек сыбана кірісті. Олар өз бойларындағы тапқырлық пен ұйымдастырушылық қабілеттерін сарқа жұмсап, шағын ауылдағы салтанаттың шырайын келтіре түсті. Жаңа жыл кеші 2 бөлімнен тұратын. Бірінші бөлімі сыныптарды мереке құрметіне сай әдемілеп безендіру. Ал, екіншісі шығармашылық сайыс. Соңғы сайыстың өзі төрт бөлімнен: өзін-өзі таныстырудан, әртүрлі ертегілерден көрініс дайындаудан, әуелете ән шырқаудан және би билеуден өткізілді.

Сайыстың алғашқы бөлігі бойынша бірінші орынды мұғалімдер бөлмесі мен 7-8 сынып оқушылары иеленді. 7-8 сынып жетекшісі Еділ Жылқыбай, мұғалімдер бөлмесін безендірген Арайлым Есжанова мен Гүлжанар Айсина қанжығаларына байласа, екінші орынды 9 сынып оқушылары еншіледі. Олардың сынып жетекшісі Бүркіт Бекішев, ал, үшінші орын Аягөз Жетпісбаева жетекшілік ететін 5-6 сынып оқушыларына бұйырды.

Жарыстың екінші бөлімі бойынша бірінші орынды 5-6 сынып оқушылары (сынып жетекшілері Ә.Дайырова мен А.Жетпісбаева) алды. Екінші орынды 1-2 сынып оқушылары иеленді. Олардың сынып жетекшілері Ж.Бәйкенова мен А.Омарова. Үшінші орынды 0-3-4 сыныптар өзара бөліске салды. Бұл сыныптарға А.Жакишева, Г.Шоматова, А.Сақтағанова жетекшілік етеді. Мереке соңында Еділ Жылқыбайдың ұйымдастыруымен лоторея ойыны ойнатылды. Қызғылықты шараны Еділ Жылқыбай өткізіп, көпшілік көңілінен шықты.

Жаңа жылды жақсылап қарсы алуға жұмыла үлес қосқан негізгі мектептің ұжымы барша жұртқа жыл құтты болсын, қуаныш пен шаттық көп болсын деген ізгі тілегін жолдайды.

**Аға тәлімгер:**Е.О.Жылқыбай

** **

****